Document ID: 32015D2071

Reference:
18.11.2015
FI
Euroopan unionin virallinen lehti
L 301/47
NEUVOSTON PÄÄTÖS (EU) 2015/2071,
annettu 10 päivänä marraskuuta 2015,
jäsenvaltioiden valtuuttamisesta ratifioimaan Euroopan unionin edun mukaisesti pakollista työtä koskevan Kansainvälisen työjärjestön vuoden 1930 sopimuksen vuoden 2014 pöytäkirja rikosasioissa tehtävään oikeudelliseen yhteistyöhön liittyviä kysymyksiä koskevien pöytäkirjan 1–4 artiklan osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 82 artiklan 2 kohdan yhdessä sen 218 artiklan 6 kohdan a alakohdan v alakohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän,
sekä katsoo seuraavaa:
(1)
Unioni kannustaa sellaisten työtä koskevien kansainvälisten yleissopimusten ratifiointiin, jotka Kansainvälinen työjärjestö, jäljempänä ’ILO’, on luokitellut ajan tasalla oleviksi, sillä näin tuetaan unionin pyrkimyksiä edistää ihmisoikeuksia ja ihmisarvoista työtä kaikille sekä hävittää ihmiskauppa sekä unionissa että sen ulkopuolella. Tässä edistämisessä työelämän perusperiaatteiden ja -oikeuksien suojelu on keskeinen näkökohta.
(2)
Pakollista työtä koskeva Kansainvälisen työjärjestön vuoden 1930 sopimus, jota vuoden 2014 pöytäkirja täydentää, on ILO:n keskeinen yleissopimus, joka vaikuttaa työelämän perusnormeja koskeviin sääntöihin.
(3)
Niiltä osin kuin ILO:n pakollista työtä koskevan vuoden 1930 sopimuksen vuoden 2014 pöytäkirja, jäljempänä ’pöytäkirja’, koskee Euroopan unionin toiminnasta tehdyn sopimuksen (SEUT), 82 artiklan 2 kohdan soveltamisalaan kuuluvaa rikosten uhrien suojelua, unioni on jo hyväksynyt tämän alan laajalti kattavia yhteisiä sääntöjä, erityisesti Euroopan parlamentin ja neuvoston direktiivillä 2011/36/EU (1) ja Euroopan parlamentin ja neuvoston direktiivillä 2012/29/EU (2). Pöytäkirja voi vaikuttaa näihin yhteisiin sääntöihin.
(4)
ILO:n perussäännön yleissopimusten hyväksymistä ja ratifiointia koskevaa 19 artiklan 4 kohtaa sovelletaan myös pöytäkirjoihin, jotka ovat sitovia kansainvälisiä sopimuksia, jotka on ratifioitava ja liitettävä yleissopimuksiin.
(5)
Unioni ei voi ratifioida pöytäkirjaa, koska ainoastaan valtiot voivat olla sen osapuolia.
(6)
Jäsenvaltiot, jotka toimivat yhdessä unionin etujen mukaisesti, olisi näin ollen valtuutettava ratifioimaan pöytäkirja unionin toimivaltaan kuuluvilta osilta SEUT 82 artiklan 2 kohdan mukaisesti.
(7)
Pöytäkirjan 1–4 artikla sisältävät velvoitteita, jotka liittyvät rikosten uhrien suojelua koskevaan unionin lainsäädäntöön. Näin ollen nämä määräykset kuuluvat Euroopan unionin toiminnasta tehdyn sopimuksen kolmannen osan V osaston ja erityisesti sen 82 artiklan 2 kohdan soveltamisalaan.
(8)
SEUT 82 artiklan 2 kohta on ainoa oikeusperusta, jolle tämän päätöksen olisi perustuttava. Pöytäkirjassa, ja erityisesti sen 4 artiklassa, käsitellään myös pakkotyön tai pakollisen työn uhrien oleskeluoikeudellista asemaa siltä osin kuin tämä on tarpeen, jotta uhreilla olisi mahdollisuus asianmukaisiin ja tehokkaisiin oikeussuojakeinoihin. Tämä SEUT 79 artiklaan liittyvä tavoite on kuitenkin ainoastaan toissijainen, kun taas SEUT 82 artiklan 2 kohtaan liittyvät tavoitteet on katsottava ensisijaiseksi tarkoitukseksi ja tekijäksi.
(9)
Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti tämä päätös ei sido Tanskaa eikä sitä sovelleta Tanskaan.
(10)
Direktiivi 2011/36/EU direktiivi 2012/29/EU sitovat Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen.
(11)
Jäsenvaltiot olisi valtuutettava ratifioimaan pöytäkirja sen 1–4 artiklaan sisältyvän rikosasioissa tehtävän oikeudellisen yhteistyön osalta. Pöytäkirjan niistä osista, jotka kuuluvat unionille annettuun toimivaltaan muutoin kuin liittyen rikosasioissa tehtävään oikeudelliseen yhteistyöhön, hyväksytään päätös samanaikaisesti tämän päätöksen kanssa,
ON HYVÄKSYNYT TÄMÄN PÄÄTÖKSEN:
1 artikla
Jäsenvaltiot valtuutetaan ratifioimaan pakollista työtä koskevan Kansainvälisen työjärjestön vuoden 1930 sopimuksen vuoden 2014 pöytäkirja sen 1–4 artiklaan sisältyviltä, Euroopan unionille SEUT 82 artiklan 2 kohdan nojalla annettuun toimivaltaan kuuluvilta osin.
2 artikla
Jäsenvaltioiden olisi toteutettava tarvittavat toimet pöytäkirjan ratifiointikirjojensa tallettamiseksi Kansainvälisen työtoimiston pääjohtajan huostaan mahdollisimman pian ja mielellään ennen 31 päivää joulukuuta 2016.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä marraskuuta 2015.
Neuvoston puolesta
Puheenjohtaja
P. GRAMEGNA
(1)  Euroopan parlamentin ja neuvoston direktiivi 2011/36/EU, annettu 5 päivänä huhtikuuta 2011, ihmiskaupan ehkäisemisestä ja torjumisesta sekä ihmiskaupan uhrien suojelemisesta ja neuvoston puitepäätöksen 2002/629/YOS korvaamisesta (EUVL L 101, 15.4.2011, s. 1).
(2)  Euroopan parlamentin ja neuvoston direktiivi 2012/29/EU, annettu 25 päivänä lokakuuta 2012, rikoksen uhrien oikeuksia, tukea ja suojelua koskevista vähimmäisvaatimuksista sekä neuvoston puitepäätöksen 2001/220/YOS korvaamisesta (EUVL L 315, 14.11.2012, s. 57).

Summary:
Pakollista työtä koskevan Kansainvälisen työjärjestön pöytäkirja: ratifiointi EU-maissa
Pakollista työtä koskevan Kansainvälisen työjärjestön pöytäkirja: ratifiointi EU-maissa
TIIVISTELMÄ ASIAKIRJASTA:
Neuvoston päätös (EU) 2015/2037 EU-maiden valtuuttamisesta ratifioimaan pakollista työtä koskevan Kansainvälisen työjärjestön sopimuksen (1930) vuoden 2014 pöytäkirja sosiaalipolitiikkaan liittyvien kysymysten osalta
Neuvoston päätös (EU) 2015/2071 EU-maiden valtuuttamisesta ratifioimaan pakollista työtä koskevan Kansainvälisen työjärjestön sopimuksen (1930) vuoden 2014 pöytäkirja rikosasioissa tehtävään oikeudelliseen yhteistyöhön liittyviä kysymyksiä koskevien pöytäkirjan 1–4 artiklan osalta
TIIVISTELMÄ
PÄÄTÖSTEN TARKOITUS
Ne valtuuttavat EU-maiden hallitukset ratifioimaan Kansainvälinen työjärjestön (ILO) vuonna 2014 hyväksymän pöytäkirjan, ja niissä kehotetaan EU-maita tekemään se vuoden 2016 loppuun mennessä. Tämä antaa uutta pontta ILO:n vuoden 1930 pakollista työtä koskevalle sopimukselle, jolla pyritään estämään pakkotyövoiman käyttö erityisesti ihmiskaupan yhteydessä, suojelemaan uhreja ja tarjoamaan oikeussuojakeinoja.
TÄRKEIMMÄT KOHDAT
ILO:n pakollista työtä koskeva pöytäkirja kattaa sosiaalipolitiikan alueen sekä EU:n toimivaltaan kuuluvissa rikosasioissa tehtävän oikeudellisen yhteistyön.
EU itsessään ei voi ratifioida pöytäkirjaa. Vain yksittäiset EU-maat voivat tehdä sen. Kyseiset kaksi päätöstä valtuuttavat EU-maiden hallitukset ratifioimaan tekstin toimien yhdessä unionin etujen mukaisesti.
Päätös 2015/2037 kattaa pöytäkirjan sosiaalipolitiikkaan, kuten työsuhteeseen, työaikaan, vuokratyöhön sekä työterveyteen ja -turvallisuuteen liittyvät kysymykset, jotka kuuluvat jo EU-lainsäädännön piiriin.
Päätös 2015/2071 kattaa pöytäkirjan rikosasioita, kuten rikoksen uhrien suojelua, koskevat kysymykset. EU on jo antanut tästä asiasta säädöksiä ihmiskaupan torjumista ja uhrien suojeluakoskevien direktiivien muodossa.
Koska Tanska on jättäytynyt ulkopuolelle oikeuden, vapauden ja turvallisuuden alaa koskevasta yhteistyöstä, päätös 2015/2071 ei sido Tanskaa.
Pakollista työtä koskevan pöytäkirjan ratifioivien maiden on laadittava kansallinen politiikka ja toimintasuunnitelma sekä osallistuttava kansainväliseen yhteistyöhön pakkotyön poistamiseksi yhteistyössä työmarkkinaosapuolten kanssa. Niiden on ryhdyttävä toimiin pakkotyön estämiseksi, uhrien suojelun parantamiseksi ja oikeussuojakeinojen, korvaukset mukaan lukien, tarjoamiseksi uhreille.
TAUSTAA
              
Pakkotyö on tahtomatta ja pakotettuna tehtyä työtä, ja se on tunnustettu yleismaailmallisesti rikokseksi sen jälkeen, kun ILO:n uraauurtava pakollista työtä koskeva sopimus nro 29 tehtiin vuonna 1930.
Tästä huolimatta ILO arvioi yhä edelleen 20,9 miljoonan ihmisen ympäri maailman olevan pakkotyön uhreja. Valtaosa heistä toimii yksityisellä sektorilla, erityisesti työvoiman hyväksikäyttötarkoituksessa tapahtuvan ihmiskaupan puitteissa. ILO:n vuonna 2014 hyväksymällä pakollista työtä koskevalla pöytäkirjalla ja suosituksella pyritään tehostamaan taistelua kaikkia pakkotyön muotoja vastaan.
MISTÄ ALKAEN PÄÄTÖKSIÄ SOVELLETAAN?
              
Niitä on sovellettu 12. marraskuuta 2015 alkaen. EU-maiden on toteutettava tarvittavat toimenpiteet ratifiointikirjojensa tallettamiseksi 31. joulukuuta 2016 mennessä.
TAUSTAA
              
Lisätietoja:
Pakollista työtä koskevat kansainväliset työnormit Kansainvälisen työjärjestön verkkosivustolla
SÄÄDÖKSET
            
Neuvoston päätös (EU) 2015/2037, annettu 10 päivänä marraskuuta 2015, jäsenvaltioiden valtuuttamisesta ratifioimaan Euroopan unionin edun mukaisesti pakollista työtä koskevan Kansainvälisen työjärjestön vuoden 1930 sopimuksen vuoden 2014 pöytäkirja sosiaalipolitiikkaan liittyvien kysymysten osalta (EUVL L 298, 14.11.2015, s. 23–24)
Neuvoston päätös (EU) 2015/2071, annettu 10 päivänä marraskuuta 2015, jäsenvaltioiden valtuuttamisesta ratifioimaan Euroopan unionin edun mukaisesti pakollista työtä koskevan Kansainvälisen työjärjestön vuoden 1930 sopimuksen vuoden 2014 pöytäkirja rikosasioissa tehtävään oikeudelliseen yhteistyöhön liittyviä kysymyksiä koskevien pöytäkirjan 1–4 artiklan osalta (EUVL L 301, 18.11.2015, s. 47–48)
MUUT ASIAAN LIITTYVÄT ASIAKIRJAT
Pakollista työtä koskevan vuoden 1930 sopimuksen vuoden 2014 pöytäkirja
Viimeisin päivitys: 17.03.2016